Visser wil verspring-droogte breek | Netwerk24
Deur Wim Pretorius 23 April 2019 20:00
Dit is egter geen maklike taak wat op hom wag nie. Hy moet immers Luvo Manyonga, die wêreldkampioen, en ook die Afrika-kampioen, Ruswahl Samaai, se doppie klink voordat hy bo op die podium kan staan.
Zarck Visser het die week ’n vierde Suid-Afrikaanse titel in die verspring in die visier. Foto: Getty Images
Die eerste skote van die Suid-Afrikaanse atletiekkampioenskap klap Donderdag in Germiston met die laaste nommer wat Saterdagaand beslis sal word.
Visser sal reeds Donderdag omstreeks 15:00 sy kwalifiserende ronde aanpak en hoef daarna eers Saterdagmiddag vir die eindronde aan te tree. Dis nou as alles volgens plan verloop.
Visser is egter vol selfvertroue dat hy ’n sterk aanspraakmaker sal wees nadat hy juis vroeër vanjaar in Germiston sy persoonlike beste afstand van 8,41 m, wat hy die eerste keer in 2015 behaal het, geëwenaar het.
“Ek soek regtig ’n goeie afstand,” het Visser in ’n verklaring gesê.
“Ek wil Doha toe gaan vir die Wêreldkampioenskap en om dit te doen moet ek ’n goeie sprong behaal wat ten minste naby aan my beste is. Met Luvo (Manyonga) en Rus (Samaai) in die kompetisie sal podiumplekke ’n luuksheid wees.”
Suid-Afrika is egter vanjaar in die bevoorregte posisie waar hy tot vier verspringers na die Wêreldkampioenskap in September kan stuur.
Manyonga, wat in 2017 goud gewen het by die Wêreldbyeenkoms in Londen, kwalifiseer outomaties vir die byeenkoms in Doha as die verdedigende kampioen.
Ek wil Doha toe gaan vir die Wêreldkampioenskap en om dit te doen moet ek ’n goeie sprong behaal wat ten minste naby aan my beste is.
Elke land kan drie atlete per item inskryf, maar as verdedigende kampioen tel Manyonga apart hiervan en kan Suid-Afrika steeds drie ander atlete saamneem, mits hulle almal die kwalifiserende vereistes gehaal het.
“Daar is altyd jong talent wat deurkom,” sê Visser.
“Dis goed vir die kompetisie, maar nie so goed vir ons nie.”
Manyonga, Samaai en Visser sal egter steeds die gunstelinge wees vir podiumplekke. Dis meer ’n kwessie van watter kleur om hul nekke gaan hang.
Die 21-jarige Cheswell Johnson kan wel ook vir ’n verrassing sorg en spog met ’n beste afstand van 7,97 in 2019 en het al 8,12 m op sy kerfstok.
Visser het egter heelwat ervaring en sal weet hoe om sake te benader wanneer die druk begin bou.
“Ek sal net op myself fokus, my tegniek en wat ek kan beheer. Hoe die ander atlete vaar is buite my hande. Ek sal net moet reageer as hulle met ’n groot sprong na vore kom.”
Meer oor: Luvo Manyonga | Zarck Visser